เก็บตกการเงิน
เดินหน้าหวยออนไลน์
29 มิ.ย. 2555

เดินหน้าหวยออนไลน์
นายทนุศักดิ์ เล็กอุทัย รมช.คลัง เปิดเผยว่า ขณะนี้ยังไม่ได้มีการมอบนโยบายการทำงานให้กับ พล.ต.ต.อรรถกฤษณ์ ธารีฉัตร ผู้อำนวยการ สำนักงานสลากกินแบ่งรัฐบาล คนใหม่ ซึ่งจะเริ่มทำงานวันแรกในวันที่ 2 ก.ค.นี้ แต่จะให้ผู้อำนวยการสำนักงานสลากฯ คนใหม่ ได้หารือกับคณะกรรมการ พนักงาน และสหภาพแรงงานก่อน และเชื่อว่าจะไม่ส่งผลให้การเดินหน้าโครงการขายสลากผ่านเครื่องขายสลากอัตโนมัติหรือหวยออนไลน์เกิดความล่าช้า เนื่องจากสำนักงานสลากฯ มีข้อมูลพร้อมที่จะนำเสนอให้พิจารณาอยู่แล้ว 
สำหรับโครงการรถคันแรก ทาง รมว.คลัง มีนโยบายชัดเจนไม่ขยายโครงการที่สิ้นสุดในเดือน ธ.ค.นี้ออกไปอีก แต่อาจมีการปรับเปลี่ยนเงื่อนไขจากเดิมที่ต้องมีการส่งมอบรถภายในเดือน ธ.ค.แทน เช่น อาจพิจารณาจากใบจอง เนื่องจากผู้ผลิตรถยนต์ไม่สามารถส่งมอบรถได้ทันภายในสิ้นปีนี้ แต่คงต้องมีรายละเอียดและหลักเกณฑ์เพิ่มเติมเพื่อให้พิสูจน์ได้ว่าผู้ที่ถือใบจองเป็นผู้ครอบครองรถจริง 
กสิกรไทยเจาะกลุ่มเศรษฐีใหม่
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารได้เปิดตัวบริการ THE PREMIER เพื่อเจาะกลุ่มเศรษฐีใหม่ที่เป็นกลุ่มคนรุ่นใหม่ พร้อมเสนอบริการเดอะ พรีเมียร์ ที่มอบเอกสิทธิ์สะท้อนความเป็นผู้นำ ตอบสนองทั้งเรื่องไลฟ์สไตล์และการเงินแบบครบวงจร พร้อมสิทธิใช้บริการฟิตเนสไม่จำกัดจำนวนครั้ง ณ โรงแรมและสถานบริการสุขภาพชั้นนำ รวมถึงกิจกรรมสัมมนาสำหรับลูกค้า เพื่อให้องค์ความรู้ในการต่อยอดธุรกิจและการลงทุนเพื่อให้เงินเพิ่มขึ้นได้เร็ว โดยตั้งเป้าดันฐานลูกค้ากลุ่มนี้โต 30% ภายในสิ้นปี 2555